Wie is ons? | Blancogemeente
Ons is 'n groep gelowiges vanoor Blanco en George in die Suid-Kaap omgewing wat behoort aan God en mekaar.
Ons noem Blancogemeente ons geestelike tuiste.
Ons glo ons is geroep om 'n gestuurde familie te wees wat deur die krag van die Gees meer en meer soos Jesus word.
at Glo Ons?
Ons glo in die Drie-Enige God Vader, Seun en Heilige Gees wat ons en die wêreld regverdig liefhet. Ons behoort aan Hom. Ons glo dat ons as dissipels in totale afhanklikheid van die Heilige Gees elke dag in die wêreld leef. God stuur ons om as 'n gestuurde familie eensgesind en nederig te wees. God stuur ons ook om vrede en herstel te bring. Dit vra van ons om soos 'n familie vir mekaar om te gee. Daarom wil ons liefhê. Dit gee ons ruimte om God te aanbid soos en wie ons is. Daarom gee ons vir mekaar ook ruimte. Dit help ons om uit die Woord te leer en geleer te word. Daarom sal ons luister. Dit lei ons om gewillig te dien waar dit goed en sleg gaan. Daarom gaan ons daagliks in die wêreld uit.
Ons glo ons is geroep om God te eer. Ons glo ons is gestuur om mekaar en ander op te bou. Ons is 'n gestuurde familie meer en meer soos Jesus.
Ons leierskapspan erken God as die Een wat regeer, lei en sorg. As leiers besef hulle dat hulle saam met mekaar en ander gelowiges geroep is om om te sien na mekaar omdat hulle in die eerste plek Jesus Christus as die Here dien. Daarom staan hulle biddend afhanlik in diens van God. Hulle passie en doelwit is om die gemeente van God te lei en bemagtig om hulle volle potensiaal in Jesus Christus te verstaan, bereik/ervaar en uit te leef.
Andries Olivier (email) 072 842 9915 (gebed)
Renier Schuin (email) 083 253 4721 (eredienste)
JS de la Bat (email) 082 563 4565
Willie Maritz (email) 083 283 7507
Stefan Schoeman (email) 083 287 2846 familie
Johan v Greunen (email) 082 870 3477 kleingroepe
Nico van Rensburg (email) 083 635 9907 gasvryheid
Essie Esterhuizen (email) 082 552 9218
Irene Howard (email) 082 552 9218
Thabu Bester (email) 072 842 5292
Fermi Meyer (email) 072 444 8236
Donovan Gultig (email) 077 523 5162
Willie Gouws (email) 083 3045726
Ferdinand Heymann (email) 0836555683
Cornie Pretorius (email) 083 303 8050 gemeente koördineerder & fokus op 30 – 60 jariges
Francois Mulder (email) 082 676 4275 versorging koördineerder & fokus op 60 jaar en ouer lidmate
Ferdi Boll (email) 082 670 3773 – fokus op 0 – 30 jariges
Meer oor ons drie leraars
Nicolaas Francois Smit Mulder is op 18 Junie 1969 gebore in Bethlehem. Hy was een van 'n tweeling, maar sy tweeling-sussie, Esperanza, is 6 ure na geboorte oorlede. Francois het reeds op 5 jarige ouderdom sy lewe aan die Here oorgegee. Op 13 jarige ouderdom ondervind hy die Here se roepstem om predikant te word tydens 'n erediens van ds Komatie van Niekerk te Jeffreysbaai. Hy behaal die grade BA Teologie (1991) en BD (1994) aan die Universiteit van Pretoria. Hy is passievol oor musiek en sang. Francois tree op 7 Desember 1991 in die huwelik met Karina Scholtz. Die egpaar het 3 kinders nl. Roshai, Theo en Maríze. Francois was vanaf 1 Januarie 1995 – 2 Desember 2006 leraar by die Ligkruis gemeente in Middelburg, Mpumalanga en is sedert 3 Desember 2006 mede-leraar by Blancogemeente.
Ferdinand (Ferdi) Boll is gebore op 16 Desember 1992. Hy matrikuleer aan die Hoërskool Florida in Gauteng, waarna hy Teologie gaan studeer aan die Universiteit van Stellenbosch. Aan die einde van sy studies doen hy sy praktiese jaar in ons gemeente in 2016. In Januarie 2017 word hy beroep as derde leraar van die gemeente met spesifieke fokus op die 0 tot 30 jaar groepering in die gemeente. Ferdi is mal oor die natuur, braai en jag. Hy het 'n passie om God se liefde uit te leef en te deel met almal wat sy pad kruis.
Henry Fancourt White koop die grond aan die voet van die bergpas na voltooiing van die pas en in 1865 verdeel hy die 370 morg, en verkoop dit aan Frances Cook, die res word in erwe opgesny en die klein dorpie word aangelê. Henry Fancourt White bou 'n dubbelverdieping grasdakhuis op sy eiendom wat hy Blanco House noem. Na sy dood in 1866, word sy eiendom verkoop en staan tot vandag toe nog bekend as Fancourt – vandag wêreldwyd bekend vir sy gholfbane.
Blancogemeente was tot 1951 deel van die NG Gemeente George (nou Moedergemeente). Vroeg reeds is kerklike byeenkomste in 'n klein, ondoeltreffende kerksaal op Blanco gehou. Leraars van die Moedergemeente het gereeld eredienste in die saaltjie gehou. Die leraars ds HF Heymans, ds G Lochner en ds CWI Pistorius het 'n versiendheid in die geskiedenis van die Blancogemeente gehad met die afstigtings van 1950 tot 1951. Die Vleie stig reeds in 1946 af, daarna volg Outeniqualand en George-Suid in Mei 1950 en op 16 Mei 1951 die Blancogemeente.
Ds. D.W. MALAN
Daniël Wynand Malan word aan die einde van 1958 gelegitimeer. Die naweek van 17-18 Julie 1959 word hy met handoplegging in die Moedergemeente op George bevestig. Hy verskuif op 2 Desember 1961 na die Blancogemeente en word deur ds DF du Toit bevestig. Sy termyn op Blanco beëindig 3 Januarie 1972 met sy verskuiwing na Makwassie. Hy sterf op die betreklike jong ouderdom van 47 jaar as gevolg van 'n hartaanval. Hy word onthou as 'n nederige, opregte persoon, 'n eerlike denker en Skrifgebonde prediker.
Sy groete boodskap met inwyding van die nuwe kerkgebou November 1975:
"Die Blancogemeente, waaron ons die voorreg gehad het om tien jaar lank te arbei, word gelukgewens met die inwyding van hulle kerkgebou. Altyd moet ons onthou, dat die Here, die Heer van die kerk is. Aan Hom al die eer! Mag hierdie kerk die poort na die ewigheid wees vir elkeen wat daar in en uit mag gaan."
Ds. J.R. MÜLLER
Justus Raymond Müller word op 29 April 1972 bevestig as leraar in die Blancogemeente op die ouderdom van 50 jaar. Hy het hom op Blanco hart en siel gewy aan die oprig van 'n nuwe kerkgebou. Die naweek van 3-4
September 1972 word gewy aan 'n besondere poging vir die insameling van fondse en terselfdertyd ook fees te vier met die oog op die aanvang van die bouprojek.
'n Sierwa – optog word op George en Blanco gehou, 'n veiling van lewende hawe vind plaas, 'n vertoning deur die beskermingsdienste asook 'n ete in die kerksaal is alles deel van die feestelike aktiwiteite. Selfs 'n gesnyde verjaarsdagkoek is ook opgeveil ter stywing van die fondse. Hy sterf op 18
Augustus 1975 weens 'n ongeneeslike siekte, slegs etlike maande voor die inwyding van die nuwe kerkgebou.
So word hy onthou deur George Rossouw:
"Hy het gegee en gedoen wat hy kon, en niemand het ooit iets anders oor sy liefde en vriendelikheid gedink as dat dit opreg was nie. Vir die armes, behoeftiges en krankes het hy altyd 'n ope hart gehad."
Op 14 Maart 1973 word 'n stuk grond van H.J. Scholtz gekoop vir die bedrag van R1500 vir die oprigting van 'n kerkgebou. Die argitekte Smit en Fraser word aangewys om planne vir 'n kerkgebou op te trek.
Die Kerkkommissie versoek hierna vir Martin Weideman, destydse diaken, om 'n tender in te dien vir die projek. Martin was aanvanklik baie onseker oor die groot projek, want hy was eintlik bekend as 'n bouer van kleinerige huise. Die volgende Sondag is hy en sy vrou, Annatjie, kerk toe en die preek handel toe oor die opbou van die mure van Jerusalem deur Nehemia. Tydens die erediens het hy die gemoedsrus en sekerheid ontvang dat die projek nie te groot vir hom was nie. Op 11 Desember 1973 word die tender van Martin Weideman vir die bedrag van R98 311 aanvaar en op 16 Februarie 1974 word die Sooispitseremonie afgehandel.
Hierdie bouprojek het soos enige bouprojek ook sy kwota probleme opgelewer. Tydens die bouproses moes die span op 'n Vrydag die agterste muur en die nok uitbou vanaf hoenderstellasies tot op 'n hoogte van ongeveer 10 meter. Die proses is met 'n groot gesukkel teen 21:00 voltooi en daar is met vreugde huiswaarts gekeer, nog 'n mylpaal is bereik! Soos dit maar dikwels gebeur in George, begin die bergwind Vrydagnag met 'n sterk spoed oor die omgewing te waai en Saterdagoggend het daar 'n wrede ontnugtering op Martin gewag. Die 10 meter hoë muur het omgewaai! Genadiglik het die muur na die binnekant van die gebou geval met geringe skade. Die versekeringsmaatskappy het 'n bedrag van R875 uitbetaal vir die skade.
Ds JR Müller het die hoeksteenlegging op 12 Oktober 1974 waargeneem. Die kerkgebou was al in 'n gevorderde stadium van die bouproses en die kerkklok alreeds gemonteer toe Ds JR Müller vir hoër diens opgeroep is. Daardie dag het die kerkklok in die middel van die week gelui om die hartseer boodskap van sy afsterwe op 18 Augustus 1975 aan te kondig. Die proses om die glasveseltoring bo-op die uitgeboude deel van die toring bo die klok te monteer, het Martin baie hoof- brekens besorg. Daar moes stellasies gebou word wat hoër as die klok was, om sodoende die glasveseltoring op te hys en met die hulp van 'n katrolstelsel is die paswerk uiteindelik voltooi. 'n Skietlood is gebruik om hierdie proses perfek af te rond. Geen helikopters of hyskrane was beskikbaar vir die vernuftige stukkie werk nie.
Die naweek van 15-16 November 1975 is die kerkgebou met groot dankbaarheid ingewy. Die Sondagmiddag om 15:00 het die konsulent, ds JJ Hattingh die jubelende gemeente voor die hoofingang verwelkom en 'n gebed gedoen. Na die sing van Psalm 46 oorhandig Martin Weideman die kerksleutel aan die argitek, mnr. Smit, waarna die kerk oopgesluit word en almal die kerk binnegaan. Broeder BB van Greunen het die Kanselbybel – en boeke aan ds JJ Hatting oorhandig. Die kerkklok is deur Martin Weideman en een van sy kliënte, 'n Libanees, Richard Shamley, geborg. Die hout vir die preekstoel is deur Koos Lamprecht geskenk en Bertus Pretorius het die kansel gemaak.
Ds. W. GREEFF
Willem Greeff is op Oudtshoorn in die Klein Karoo gebore. Na matriek het hy op sy ouers se plaas in die Kango Vallei gaan boer. Hy was reeds van sy jeugjare af bewus van die Here se roepstem, maar het geglo dat dit sy plig was om sy ouers te versorg. Na sy vader se dood in 1960 het hy en sy vrou, Annette, lekker saamgewerk as diakenspaar in die gemeente Kango Valeie.
In Augustus 1961 "kniel ek langs my eie koringland en gee met trane toe om in die Groot Landbouer se landerye te gaan werk." Hy word dan aan die einde van 1968 as proponent gelegitimeer. Sy bevestiging vind op 25 Januarie 1969 deur handoplegging in die NG Komgagemeente plaas. Op 10 April 1976 word ds Willie en Annette die leraarspaar van die Blancogemeente, die begin van 'n geseënde dienstyd van 17 jaar.
"Die groeiende dinamiese gemeente was vir ons 'n uitdaging en geseënde werksopdrag waarin ons na 10 jaar welkome hulp bygekry het in twee ywerige kollegas, Danie en Gladys Marais. Op 18 April 1993 emeriteer ds Willie Greeff as leraar van Blanco weens langdurige swak gesondheid en gaan tree af langs die see by Tergniet.
Sy boodskap vir die Halfeeufees van Blanco lui:
"Annette en ek, saam met ons hele huisgesin, sal altyd 'n baie sagte plekkie vir Blanco hê. Ons wil die gelowiges die Here se rykste seën toewens met die 50 jarige fees! Ons gebed vir al ons nog lewende Christen broers en susters, sal saam met al die nuwe lidmate en dooplidmate wees: Jesus is die Here en Hy sal julle nooit verwerp nie, glo in Hom."
Die Kwarteeufees van die Blancogemeente is vanaf 5-7 November 1976 gevier. 'n Gemeente konsert is die Vrydagaand gehou met o.a. 'n toneelstuk "Die meisie in die koffer", 'n veiling van slagvee het die Saterdag plaasgevind asook boeresport. Ds GA Botha, eerste leraar, het die feesdiens gelei en Ds W Greeff het die fees afgesluit met 'n dankdiens die Sondagaand.
Ds. J. POTGIETER
Ds Johan Potgieter, meer bekend as "Velle", het as 'n stadskind grootgeword, maar was hart en siel 'n plaaskind wat elke vakansie by sy oupa en ouma op hul plaas in die distrik van Vrede gekuier het. Hy word aan die einde van 1993 as proponent gelegitimeer. Hy aanvaar die beroep van die Blancogemeente en word op 6 November 1994 met handoplegging bevestig. Hy verlaat Blanco en sit sy bediening op 11 Januarie 1998 te Thaba Nchu-Tweespruit voort.
Ds. D.F. MARAIS
Hy stap die geloofspad in Blanco vir 20 jaar
Daniël Francois Marais, 'n boorling van Bloemfontein, was reeds in sy tienerjare bewus van die Here se roepstem in sy lewe. Hy sê: " Dit was eers in my matriekjaar dat ek 'n duidelike roeping van die Here ontvang het om vir Hom te werk en 'n getuie te wees van wat Hy vir my gedoen het." Op 16 November 1983 is hy een van nege studente wat hul kursus by die nuwe Teologie Fakulteit van UOVS voltooi het en as proponent gelegitimeer is.
Ds Danie Marais word op 1 Februarie 1986 as eerste mede-leraar van Blancogemeente bevestig. Hy het vir 'n periode van sewe jaar saaam met ds Willie Greeff gewerk, wat later weens swak gesondheid, op 18 April 1993 emeriteer. Ds Johan Potgieter was sy volgende mede-leraar van 1994-1997 en Ds Cornie Pretorius vanaf 1998 totdat hy Blanco verlaat op 26 Maart 2006 om hom in Auckland, Nieu-Seeland te gaan vestig. Ds Danie is steeds in die bediening by die Afrikaanse Christen Kerk, North Shore, Auckland.